《同赵伯充游曲水赵氏庄分韵得抱字》
宋代·苏过

三春失行乐，风雨与病恼。忽惊节物改，树密莺声老。

滥陪闲中节，载酒寻芳草。东郊纵所适，苍莽事幽讨。

谁欤有隐居，溪谷相郁缭。疏篱映脩竹，叩门许径造。

主人虽锄耰，好节自酒扫。结茅□□年，种木今合抱。

飘然佳公子，忽弄松风操。丝桐岂能尔，妙意超物表。

归途践危桥，月上千林缟。兹游非人寰，俗耳不可道。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。